Is klein Covid en Corona nie te skatlik nie? | Netwerk24
'n Ouerpaar in Indië het nét die regte name vir hul tweeling wat onlangs te midde van die koronavirus-pandemie gebore is.
Covid ('n seun) en Corona ('n dogter) se ouers wil hê hul name moet 'n herinnering wees aan die moeilike tyd waarin hulle gebore is.
DailyNews.com berig die tweeling is op 27 Maart in die vroeë oggendure gebore.
Shubhra Singh, woordvoerder van die Bhimrao Ambedkar-gedenkhospitaal in Raipur, waar hulle gebore is, het aan New Indian Express gesê hulle vaar goed en is albei gesond.
Preeti Verma met haar tweeling, Covid en Corona. Foto: The New Indian Express
Die babas het onderskeidelik 2,9 kg en 2,7 kg by geboorte geweeg en is met 'n keisersnit in die wêreld gebring, sê Singh.
"Die geboorte het gekom nadat ons talle probleme moes trotseer en ek en my man wou die dag onvergeetlik maak. Die virus is inderdaad gevaarlik en lewensbedreigend, maar dit het ook daartoe gelei dat mense meer fokus op sanitasie, higiëne en talle ander goeie gewoontes," het Preeti Verma (27), die tweeling se ma, aan Metro.co.uk gesê.
Die ouerpaar het dus oor dié name nagedink, en toe die hospitaalpersoneel hulle ook Covid en Corona begin noem, is die besluit geneem om hulle na die pandemie te vernoem.
Maar die egpaar sal hul tweeling heel moontlik later herdoop.
Bet.com berig weens die hoë babasterftesyfer in Indië, is dit nie ongewoon vir ouers om te wag totdat hul babas ses maande oud is voordat hulle hul amptelike name kry nie.